กรมชลประทาน จัดทีมปักหลักปฏิบัติงานด้านสูบน้ำและงานสำรวจภูมิประเทศและธรณีวิทยา เพื่อช่วย13 ชีวิต ทีมหมูป่าฯ อย่างใกล้ชิด
นายทองเปลว กองจันทร์ อธิบดีกรมชลประทาน พร้อมคณะยังคงปักหลักอยู่ที่บริเวณวนอุทยานขุนน้ำนางนอน อ.แม่สาย จ.เชียงราย เพื่อร่วมวางแผนการค้นหา 13 ชีวิตที่ติดอยู่ในถ้ำหลวงขุนน้ำนางนอนกับหน่วยงานต่างๆที่เกี่ยวข้อง ซึ่งจนถึงขณะนี้ยังคงระดมกันเข้าไปค้นหาอย่างต่อเนื่อง พร้อมกันนี้ อธิบดีกรมชลประทานยังได้ให้กำลังใจเจ้าหน้าที่ชลประทาน ในการปฏิบัติงานด้านสูบน้ำและงานสำรวจภูมิประเทศและธรณีวิทยาเพื่อช่วยน้อง13ชีวิตทีมหมูป่าฯ อย่างใกล้ชิด  





อย่างไรก็ตาม  ตั้งแต่วันที่ 25 มิ.ย. ที่ผ่านมา กรมชลประทาน โดยสำนักเครื่องจักรกล ได้ส่งเครื่องสูบน้ำเพื่อช่วยสูบน้ำออกจากถ้ำหลวง ช่วยให้ทีมหน่วยซีลและทีมกู้ภัยสามารถเข้าไปค้นหาทั้ง 13 นักบอลได้อย่างสะดวกและเร็วขึ้น จนถึงขณะนี้ มีการติดตั้งเครื่องสูบน้ำของกรมชลประทานไปแล้วทั้งสิ้น 32 เครื่อง เครื่องปั่นไฟ 2 เครื่อง และกำลังปฏิบัติการสูบน้ำออกจากถ้ำอย่างต่อเนื่อง
 




ขณะเดียวกันทีมเจ้าหน้าที่จากสำนักสำรวจด้านวิศวกรรมและธรณีวิทยา กรมชลประทาน ได้นำเครื่องมือสำรวจภูมิประเทศ และเครื่องมือสำรวจธรณีฟิสิกส์ เข้าไปสนับสนุนการค้นหาร่วมกับกรมทรัพยากรธรณี กรมทรัพยากรน้ำบาดาล เพื่อสำรวจหาตำแหน่งโพรงถ้ำ ปล่องถ้ำ และรอยแยกในชั้นหิน เพื่อหาช่องระบายน้ำออกจากถ้ำ และการลดการเติมน้ำลงสู่ถ้ำ ซึ่งมุ่งมั่นที่จะทำให้การช่วยเหลือทีมนักฟุตบอลทั้ง 13 ชีวิต สามารถออกจากถ้ำหลวงได้อย่างปลอดภัยโดยเร็วที่สุด